CELEX: 32020D0758
Language: fi
Date: 2020-06-04 00:00:00
Title: Komission täytäntöönpanopäätös (EU) 2020/758, annettu 4 päivänä kesäkuuta 2020, organismien Xylella fastidiosa ja Ceratocystis platani osalta toteutettavista Yhdistyneen kuningaskunnan toimenpiteistä (tiedoksiannettu numerolla C(2020) 3604) (Ainoastaan englanninkielinen teksti on todistusvoimainen)

9.6.2020   
               
               
                  FI
               
               
                  Euroopan unionin virallinen lehti
               
               
                  L 179/8
               
            
         KOMISSION TÄYTÄNTÖÖNPANOPÄÄTÖS (EU) 2020/758,
         annettu 4 päivänä kesäkuuta 2020,
         organismien Xylella fastidiosa ja Ceratocystis platani osalta toteutettavista Yhdistyneen kuningaskunnan toimenpiteistä
         
            
               (tiedoksiannettu numerolla C(2020) 3604)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 52 artiklan 4 kohdan yhdessä Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen (2) 131 artiklan kanssa,
         sekä katsoo seuraavaa:
         
                     (1)
                  
                  
                     Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen 127 artiklan 1 kohdan mukaisesti unionin oikeutta sovelletaan Yhdistyneeseen kuningaskuntaan ja Yhdistyneessä kuningaskunnassa kyseisessä sopimuksessa määrätyn siirtymäkauden ajan. Kyseinen siirtymäkausi päättyy 31 päivänä joulukuuta 2020.
                  
               
                     (2)
                  
                  
                     Asetuksen (EU) 2016/2031 52 artiklan 1 kohdan mukaisesti Yhdistynyt kuningaskunta ilmoitti komissiolle 10 päivänä maaliskuuta 2020 unionin toimenpiteestä, jonka se olisi toivonut unionin toteuttavan muun muassa organismien Xylella fastidiosa ja Ceratocystis platani, jäljempänä ’asianomaiset tuhoojat’, osalta. Mainitun asetuksen 52 artiklan 2 kohdan mukaisesti Yhdistynyt kuningaskunta on myös ilmoittanut väliaikaisista kansallisista toimenpiteistä, joita se on suunnitellut ottavansa käyttöön toivotun toimenpiteen puuttuessa.
                  
               
                     (3)
                  
                  
                     Organismin Xylella fastidiosa osalta Yhdistynyt kuningaskunta totesi, että tartunnan saaneita oliivipuita sisältävien lähetysten pysäyttäminen Belgiassa vuonna 2018 ja äskettäinen Vincan tapaus Italiassa vuonna 2019 osoittavat, että on olemassa vaara siitä, että Yhdistyneen kuningaskunnan alueelle siirretään tartunnan saaneita kasveja, joilla ei ole näkyviä oireita. Yhdistynyt kuningaskunta väitti lisäksi, ettei mainitun tuhoojan vastaisissa nykyisissä unionin toimenpiteissä oteta huomioon riskejä, jotka on tuotu esiin Yhdistyneen kuningaskunnan tuhoojariskinarvioinnissa (3) organismin Xylella fastidiosa osalta, ja ettei ole näyttöä siitä, että meneillään olevassa unionin toimenpiteiden uudelleentarkastelussa otetaan huomioon Yhdistyneen kuningaskunnan aiemmin ehdottamat vaatimukset. Se totesi myös, että nykyisissä organismin Xylella fastidiosa vuoksi toteutettavissa unionin toimissa, joista säädetään komission täytäntöönpanopäätöksessä (EU) 2015/789 (4), ja jäsenvaltioille keskustelua varten esitetyssä säädösluonnoksessa, jolla kyseinen päätös on määrä kumota, ei oteta huomioon tarvetta tiukentaa kyseisiä isäntälajeja koskevia vaatimuksia. Yhdistynyt kuningaskunta korosti, että tuhoojariski on edelleen tasolla, jota ei voida hyväksyä, ja että Yhdistynyt kuningaskunta aikoo siksi ottaa käyttöön kansallisia toimenpiteitä asetuksen (EU) 2016/2031 52 artiklan nojalla niiden asiaa koskevien vaatimusten puuttuessa, joita Yhdistynyt kuningaskunta toivoi unionin ottavan käyttöön.
                  
               
                     (4)
                  
                  
                     Lisäksi Yhdistynyt kuningaskunta ilmoitti, että sen ehdottama toimenpide muun muassa kieltää kasvien Coffea ja Polygala myrtifolia L. (lukuun ottamatta hedelmiä tai siemeniä) tuonnin Yhdistyneeseen kuningaskuntaan kolmansista maista, myös unionista. Se ilmoitti myös vaatimuksesta, jonka mukaan Yhdistyneeseen kuningaskuntaan saa tuoda tai siirtää kasveja Olea europaea L., Lavandula, Nerium oleander L., Prunus dulcis L. ja Rosmarinus officinalis L. (lukuun ottamatta hedelmiä tai siemeniä), joita on kasvatettu unionin alueilla, joilla tuhoojaa ei tiedetä esiintyvän, ainoastaan, jos kyseisiä kasveja on kasvatettu vähintään vuoden ajan ennen niiden vientiä rekisteröidyssä ja valvotussa tuotantopaikassa, jota ympäröi 200 metrin vyöhyke, jonka tiedetään olevan tuhoojasta vapaa, ja jos niille on tehty vuosittaisia tarkastuksia tehostetun näytteenoton ja testauksen perusteella sekä lisätarkastuksia välittömästi ennen niiden siirtoa. Kun on kyse kasvien Lavandula, Nerium oleander L. ja Rosmarinus officinalis L. juurruttamattomien pistokkaiden tuonnista tai siirrosta Yhdistyneeseen kuningaskuntaan, kyseisten pistokkaiden on oltava peräisin emokasveista, jotka täyttävät edellä mainitut edellytykset. Kun on kyse alueista, joilla tuhoojaa tiedetään esiintyvän, kasveja Olea europaea L. ja Prunus dulcis L. saa tuoda Yhdistyneeseen kuningaskuntaan unionista ainoastaan, jos kyseisiä kasveja on ennen niiden vientiä kasvatettu fyysisesti suojatussa paikassa neljän vuoden ajan tai, jos kasvit ovat tätä nuorempia, yhtäjaksoisesti.
                  
               
                     (5)
                  
                  
                     Organismin Ceratocystis platani osalta Yhdistynyt kuningaskunta totesi, että kyseisen tuhoojan luokittelu uudelleen unionikaranteenituhoojaksi komission täytäntöönpanoasetuksen (EU) 2019/2072 (5) mukaisesti on johtanut suoja-alueiden nimeämisten peruuttamiseen ja että Platanus-puita on nyttemmin mahdollista siirtää tartunta-alueilla sijaitsevista tuotantopaikoista edellyttäen, että tiettyjä erityisvaatimuksia noudetaan. Yhdistynyt kuningaskunta katsoo, etteivät täytäntöönpanoasetuksen (EU) 2019/2072 liitteessä XIII olevan 17 kohdan uudet vaatimukset, joissa annetaan lisävaihtoehto kasvien tuottamiseksi tuhoojasta vapaassa tuotantopaikassa, takaa samaa kasvinsuojelun tasoa kuin vaatimus kasvien tuottamisesta tuhoojasta vapaalla alueella, kun samalla otetaan huomioon myös se, että Ranskassa on vahvistettu uusia tuhoojatapauksia.
                  
               
                     (6)
                  
                  
                     Kyseisten päätelmien pohjalta Yhdistynyt kuningaskunta ehdotti toimenpiteissään, että istutettaviksi tarkoitettuja Platanus L. -kasveja (lukuun ottamatta siemeniä) olisi kasvatettava yhtäjaksoisesti tuhoojista vapaalla alueella tai unionin suoja-alueella.
                  
               
                     (7)
                  
                  
                     Ehdotetuissa Yhdistyneen kuningaskunnan toimenpiteissä myös täsmennettiin, että kyseisiä kasveja, joihin sovelletaan Yhdistyneen kuningaskunnan toimenpiteitä organismien Xylella fastidiosa ja Ceratocystis platani osalta, saisi siirtää Yhdistyneeseen kuningaskuntaan ainoastaan, jos niiden mukana on virallinen lausunto, jossa vahvistetaan edellä mainittujen vaatimusten noudattaminen.
                  
               
                     (8)
                  
                  
                     Yhdistyneen kuningaskunnan ilmoitus sisälsi myös ehdotuksia tuhoojien Agrilus planipennis ja Candidatus Phytoplasma ulmi vastaisiksi toimenpiteiksi, jotka ovat voimassa olevia unionin sääntöjä tiukempia. Komissio aikoo tarkastella näitä toimenpiteitä ja keskustella niistä pysyvässä kasvi-, eläin-, elintarvike- ja rehukomiteassa asianomaisten toimenpiteiden uudelleentarkastelun yhteydessä.
                  
               
                     (9)
                  
                  
                     Yhdistynyt kuningaskunta ilmoitti komissiolle 1 päivänä huhtikuuta 2020, että asianomaisia tuhoojia koskevat kansalliset toimenpiteet tulevat voimaan 21 päivänä huhtikuuta 2020 ja että niitä sovelletaan ensiksi Englannissa mutta pian myös muissa osissa Yhdistynyttä kuningaskuntaa.
                  
               
                     (10)
                  
                  
                     Yhdistyneen kuningaskunnan ilmoittamien tietojen perusteella komissio arvioi 52 artiklan 3 kohdan mukaisesti, että asiaan liittyvää riskiä voitiin riittävästi pienentää täytäntöönpanopäätöksen (EU) 2015/789 9 artiklalla organismin Xylella fastidiosa osalta sekä täytäntöönpanoasetuksen 2019/2072 liitteessä VIII olevalla 17 kohdalla organismin Ceratocystis platani osalta. Komissio katsoi erityisesti, ettei saatavilla ollut uutta tieteellistä tai teknistä näyttöä, joka oikeuttaisi kyseisten toimenpiteiden muuttamisen. Komissio myös antoi jäsenvaltioille tiedoksi Yhdistyneen kuningaskunnan ilmoituksen ja pyysi niitä toimittamaan siitä näkemyksensä 24 päivään huhtikuuta 2020 mennessä.
                  
               
                     (11)
                  
                  
                     Komissio kehotti 3 päivänä huhtikuuta 2020 Yhdistynyttä kuningaskuntaa lykkäämään välittömästi tällaisten toimenpiteiden hyväksymisen. Komissio ilmoitti Yhdistyneelle kuningaskunnalle myös, että vaatimus täydentävästä lausunnosta, joka on asianomaisten hyödykkeiden mukana, ei ole asetuksen (EU) 2016/2031 säännösten mukainen sikäli kuin on kyse säänneltyjen kasvien siirrosta unionissa. Komissio myös varasi itselleen mahdollisuuden antaa mainitun asetuksen 52 artiklan 4 kohtaan perustuvan säädöksen.
                  
               
                     (12)
                  
                  
                     Yhdistynyt kuningaskunta vastasi 20 päivänä huhtikuuta 2020 täsmentäen, miksi se katsoi, että kansalliset toimenpideluonnokset olisi hyväksyttävä.
                  
               
                     (13)
                  
                  
                     Organismin Xylella fastidiosa osalta se viittasi löydöksiin kaupatussa tai kaupankäyntiin tarkoitetussa unionin kasviaineistossa (esimerkiksi lähetysten pysäyttäminen tuhoojan vuoksi Belgiassa) sekä Euroopan elintarviketurvallisuusviranomaisen, jäljempänä ’elintarviketurvallisuusviranomainen’, päätelmiin ajanjaksoista, joina tuhoojan aiheuttamia oireita ei esiinny, jäljempänä ’oireettomat ajanjaksot’, mitä ei ole otettu huomioon unionin lainsäädännössä. Yhdistyneen kuningaskunnan mukaan molemmat seikat osoittavat, että on olemassa riski siitä, että unionista viedään tartunnan saanutta ainesta (mukaan lukien oireeton aines).
                  
               
                     (14)
                  
                  
                     Organismin Ceratocystis platani osalta Yhdistynyt kuningaskunta täsmensi, että Yhdistyneen kuningaskunnan toimenpiteet ovat reaktio tilanteeseen, joka syntyi sen jälkeen, kun Yhdistynyt kuningaskunta oli toimittanut lisätietoja pysyvälle kasvi-, eläin-, elintarvike- ja rehukomitealle marraskuussa 2019. Nämä lisätiedot koskivat uusia havaintoja tuhoojan esiintymisestä Ranskassa: tartuntatapauksia oli tavattu paljon pohjoisempana kuin aiemmin, eikä tartuntalähteestä ollut vahvistettua näyttöä. Yhdistyneen kuningaskunnan mukaan tuhoojan leviäminen pohjoiseen ja epätietoisuus sen reitistä osoittavat tuhoojaan liittyvän riskin suurentuneen ja oikeuttavat näiden toimenpiteiden käyttöönoton.
                  
               
                     (15)
                  
                  
                     Asetuksia Official Controls (Plant Health and Genetical Modified Organisms) (England) Regulations 2019 (Statutory Instrument 2019/1517) muutettiin kyseisillä kansallisilla toimenpiteillä 21 päivänä huhtikuuta 2020, erityisesti asetuksilla Official Controls (Plant Health and Genetical Modified Organisms) (England) (Amendment) Regulations 2020 (asetukset 2(6)(b)(iii), 2(7) ja 2(8)) (6), jäljempänä ’Yhdistyneen kuningaskunnan asetukset’. Kyseiset toimenpiteet tulivat voimaan ennen kuin asiasta oli käyty keskustelua pysyvässä kasvi-, eläin-, elintarvike- ja rehukomiteassa.
                  
               
                     (16)
                  
                  
                     Organismin Xylella fastidiosa osalta Yhdistyneen kuningaskunnan asetuksissa vahvistetaan toimenpiteet, jotka Yhdistynyt kuningaskunta oli ilmoittanut komissiolle 10 päivänä maaliskuuta 2020.
                  
               
                     (17)
                  
                  
                     Täytäntöönpanopäätöksessä (EU) 2015/789 vahvistetaan toimenpiteet organismin Xylella fastidiosa asettautumisen ja leviämisen torjumiseksi unionissa. Tieteellisen ja teknisen kehityksen perusteella vaatimuksia, jotka koskevat kyseisen tuhoojan isäntäkasvien siirtoa unionin alueella, on muutettu useilla säädöksillä, joista tuorein on komission täytäntöönpanopäätös (EU) 2018/1511 (7). Nämä toimenpiteet perustuvat elintarviketurvallisuusviranomaisen useisiin viimeaikaisiin tieteellisiin lausuntoihin (8). Vaatimukset koskevat alttiiden kasvien siirtoa unionissa sekä rajatuilta alueilta että muista unionin osista. Näistä toimenpiteistä on keskusteltu lähemmin pysyvässä kasvi-, eläin-, elintarvike- ja rehukomiteassa pitäen silmällä mahdollisuutta antaa uusi komission täytäntöönpanoasetus täytäntöönpanopäätöksen (EU) 2015/789 kumoamiseksi ja korvaamiseksi.
                  
               
                     (18)
                  
                  
                     Tältä osin Yhdistyneen kuningaskunnan asetukset eivät ole oikeassa suhteessa yksilöityyn riskiin. Huolimatta siitä, että jotkin säännökset koskevat kasveja, jotka ovat peräisin muilta alueilta kuin rajatuilta alueilta, joilla organismia Xylella fastidiosa ei tiedetä esiintyvän, Yhdistyneen kuningaskunnan asetuksissa vaaditaan, että kasveja on kasvatettu vähintään vuoden ajan ennen vientiä rekisteröidyssä ja valvotussa tuotantopaikassa, jota ympäröi 200 metrin vyöhyke, jonka tiedetään olevan tuhoojasta vapaa, ja että kasveille on tehty vuosittaisia tarkastuksia tehostetun näytteenoton ja testauksen perusteella sekä lisätarkastuksia välittömästi ennen niiden siirtoa. Tämä toimenpide merkitsee lisärajoituksia täytäntöönpanopäätöksen (EU) 2015/789 9 artiklaan, jossa jo vahvistetaan tiukennetut edellytykset muilta alueilta kuin rajatuilta alueilta peräisin olevien kasvien siirrolle. Tämä toimenpide ei ole oikeassa suhteessa yksilöityyn riskiin, koska se aiheuttaa vakavia häiriöitä jälkikäteen asianomaisten kasvien kauppaan tiukemmalla tavalla kuin mikä on perusteltua elintarviketurvallisuusviranomaisen toukokuussa 2019 julkaiseman tuoreimman tieteellisen lausunnon (9) perustella. Lisäksi täytäntöönpanopäätöksen (EU) 2015/789 viimeisimmästä muuttamisesta (vuonna 2018) lähtien on asianomaisen kaupan volyymiin nähden pysäytetty vain muutamia harvoja lähetyksiä – vuonna 2020 ei yhtään ainoaa – organismin Xylella fastidiosa isäntäkasvien siirron yhteydessä unionissa. Yhdistyneen kuningaskunnan mainitsemien tartunnan saaneiden kasvien oireettoman ajanjakson osalta elintarviketurvallisuusviranomainen on todennut toukokuussa 2019 antamassaan uusimmassa lausunnossaan, että tarkastukset, jotka tehdään näkyvien oireiden varalta, voivat olla ongelmallisia tuhoojan varhaisen havaitsemisen kannalta joissakin isäntäkasveissa myös siksi, että oireiden ilmeneminen voi riippua useista eri tekijöistä (esimerkiksi kasvilaji, bakteeri-inokulaattien määrä, organismin Xylella fastidiosa alalaji sekä ilmasto-olot). Tämän vuoksi täytäntöönpanopäätöksessä (EU) 2015/789 vahvistetaan Yhdistyneen kuningaskunnan asetusten kattamien kasvien osalta, että on tehtävä näytteenottoon ja testaukseen perustuvia tehostettuja tarkastuksia siitä riippumatta, esiintyykö oireita vai ei. Pysyvässä kasvi-, eläin-, elintarvike- ja rehukomiteassa käydyt keskustelut säädösluonnoksesta, jolla mainittu päätös on tarkoitus kumota ja korvata, ovat vahvistaneet tämän lähestymistavan saatavilla olevan tieteellisen ja teknisen arvioinnin perusteella.
                  
               
                     (19)
                  
                  
                     Sen vuoksi Yhdistyneen kuningaskunnan hyväksymät väliaikaiset toimenpiteet eivät ole riittävällä tavalla perusteltuja. Lisäksi jäsenvaltioiden mainitun päätöksen mukaisesti toteuttamien tehostettujen seurantakampanjoiden tulokset vahvistavat, että organismia Xylella fastidiosa esiintyy kylläkin joissakin osissa Italiaa, Ranskaa, Espanjaa ja Portugalia, mutta taudinpurkaukset on rajattu asianmukaisesti ja niihin sovelletaan tiukkoja valvontatoimenpiteitä.
                  
               
                     (20)
                  
                  
                     Sama pätee Yhdistyneen kuningaskunnan asetuksissa vahvistettuun toimenpiteeseen, joka koskee kasvien Olea europaea L. ja Prunus dulcis L. tuontia Yhdistyneeseen kuningaskuntaan alueilta, joilla organismia Xylella fastidiosa tiedetään esiintyvän; kyseisten asetusten mukaan tuonti on sallittu ainoastaan, jos kyseisiä kasveja on ennen niiden vientiä kasvatettu fyysisesti suojatussa paikassa neljän vuoden ajan tai, kun kasvit ovat tätä nuorempia, yhtäjaksoisesti. Voimassa olevilla unionin toimenpiteillä on jo otettu käyttöön tiukat edellytykset kyseisille rajatuilla alueilla kasvatetuille kasveille. Yhdistyneen kuningaskunnan asetuksissa vahvistetulla neljän vuoden ajanjaksolla pyritään varmistamaan riittävä takaraja, johon mennessä kasvissa ilmaantuu tuhoojan aiheuttamia oireita, jos siinä on tartunta. Tällainen tavoite on otettu huomioon täytäntöönpanopäätöksen (EU) 2015/789 9 artiklassa, jossa vaaditaan, että kyseisten kasvien tuotannon on tapahduttava hyönteisiltä suojatuissa tuotantopaikoissa ja että kyseisille kasveille on tehtävä tehostettu näytteenotto ja testaus kasvukauden aikana riippumatta siitä, esiintyykö oireita, mukaan lukien viralliset tarkastukset mahdollisimman lähellä niiden siirtoaikaa.
                  
               
                     (21)
                  
                  
                     Väliaikaisten toimenpiteiden, joita jäsenvaltio toteuttaa asetuksen (EU) 2016/2031 52 artiklan 2 kohdan mukaisesti 52 artiklan 1 kohdassa tarkoitetun riskin pienentämiseksi, on niiden erityisen kohdennetun luonteensa vuoksi oltava poikkeustoimenpiteitä. Lisäksi pysyvässä kasvi-, eläin-, elintarvike- ja rehukomiteassa vuosina 2019 ja 2020 käytyjen keskusteluiden perusteella yhtäkään Yhdistyneen kuningaskunnan asetuksilla annettua toimenpidettä ei katsottu oikeasuhtaiseksi tai perustelluksi eikä niitä katsottu voitavan sisällyttää säädökseen, jolla kumotaan ja korvataan täytäntöönpanoasetus (EU) 2015/789. Asetuksen (EU) 2016/2031 52 artiklan 2 kohtaan perustuvien väliaikaisten toimenpiteiden on oltava poikkeustoimenpiteitä, eivätkä ne saa olla väline kiertää enemmistöäänestystä.
                  
               
                     (22)
                  
                  
                     Organismin Ceratocystis platani osalta Yhdistyneen kuningaskunnan asetuksissa vahvistetaan toimenpiteet, jotka Yhdistynyt kuningaskunta ilmoitti komissiolle 10 päivänä maaliskuuta 2020. Kyseiset toimenpiteet ovat tiukemmat kuin täytäntöönpanoasetuksen (EU) 2019/2072 liitteessä XIII olevan 17 kohdan vastaava vaatimus, jonka mukaan lisävaihtoehtona asianomaiset istutettaviksi tarkoitetut kasvit saavat olla peräisin paitsi tuhoojasta vapaalta alueelta myös – tietyin edellytyksin – tuhoojasta vapaasta tuotantopaikasta. Täytäntöönpanoasetuksessa (EU) 2019/2072 säädetyt toimenpiteet, jotka koskevat istutettaviksi tarkoitettujen Platanus L. -kasvien sisäistä siirtoa, perustuvat uusimpaan tieteelliseen lausuntoon, jonka elintarviketurvallisuusviranomainen on antanut vaihtoehdoista organismin Ceratocystis platani riskien arvioimiseksi ja vähentämiseksi EU:ssa (10). Mainitun asetuksen antamisen jälkeen ei ole annettu uutta tieteellistä tai teknistä näyttöä, eikä Yhdistynyt kuningaskunta ole toimittanut uusia tietoja. Täytäntöönpanoasetuksen (EU) 2019/2072 liitteessä VIII säädettiin lisäedellytyksistä, jotka koskevat tuhoojista vapaita tuotantopaikkoja, suhteessa neuvoston direktiivissä 2000/29/EY (11) säädettyihin toimenpiteisiin, jotta voitiin saada lisävarmuutta siitä, että istutettaviksi tarkoitetut Platanus L. -kasvit, joilla käydään kauppaa, ovat tuhoojista vapaita. Yhdistyneen kuningaskunnan asetuksiin sisältyvä toimenpide ei näin ollen ole riittävän perusteltu millään uudella tieteellisellä tai teknisellä näytöllä, joka on julkaistu täytäntöönpanoasetuksen (EU) 2019/2072 jälkeen.
                  
               
                     (23)
                  
                  
                     Lisäksi Yhdistyneen kuningaskunnan asetuksissa säädetään, että kaikkia kyseisiä kasveja ja kasvituotteita saa siirtää sen alueelle unionista ainoataan, jos niiden mukana on virallinen lausunto, joka todistaa kyseisten asetusten säännösten noudattamisen.
                  
               
                     (24)
                  
                  
                     Yhdistyneen kuningaskunnan asetusten voimaantulon jälkeen komissio ilmoitti Yhdistyneelle kuningaskunnalle 28 päivänä huhtikuuta 2020, että kyseiset uudet kansalliset toimenpiteet menevät voimassa olevia vaatimuksia pidemmälle, ne eivät ole uusimpien tieteellisten perustelujen mukaisia eivätkä ne ole oikeasuhteisia. Siksi komissio pyysi Yhdistynyttä kuningaskuntaa kumoamaan kyseiset toimenpiteet tai muuttamaan niitä asetuksen (EU) 2016/2031 52 artiklan 4 kohdan mukaisesti. Niitä ei kuitenkaan ole edelleenkään kumottu eikä muutettu, eikä Yhdistynyt kuningaskunta ole ilmoittanut, että se ryhtyisi tällaisiin toimiin.
                  
               
                     (25)
                  
                  
                     Näin ollen on aiheellista päättää, että Yhdistyneen kuningaskunnan asetusten sisältämiä toimenpiteitä, jotka koskevat asianomaisia tuhoojia ja joilla otetaan käyttöön tiukemmat vaatimukset kuin mitä unionin säännöissä säädetään asianomaisten kasvien ja kasvituotteiden unionissa tapahtuvan siirron osalta, on muutettava vastaavasti, jotta kyseiset asetukset olisivat unionin lainsäädännön mukaiset.
                  
               
                     (26)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Velvoite muuttaa asetuksia Official Controls (Plant Health and Genetically Modified Organisms) (England) Regulations 2019
            
               1.   Sovellettaessa tätä artiklaa tarkoitetaan
               
                           a)
                        
                        
                           ’vuonna 2019 annetuilla Yhdistyneen kuningaskunnan virallista valvontaa koskevilla asetuksilla’ seuraavaa lainsäädäntöä: Official Controls (Plant Health and Genetically Modified Organisms) (England) Regulations 2019 (Statutory Instrument 2019/1517);
                        
                     
                           b)
                        
                        
                           ’vuonna 2020 annetuilla Yhdistyneen kuningaskunnan virallista valvontaa koskevilla asetuksilla’ seuraavaa lainsäädäntöä: Official Controls (Plant Health and Genetically Modified Organisms) (England) (Amendment) Regulations 2020 (erityisesti Regulation 2(6)(b)(iii), Regulation 2(7) ja Regulation 2(8)), jotka tulivat voimaan 21 päivänä huhtikuuta 2020.
                        
                     
            
               2.   Yhdistyneen kuningaskunnan on muutettava vuonna 2019 annettuja Yhdistyneen kuningaskunnan virallista valvontaa koskevia asetuksia siten, että poistetaan organismeja Xylella fastidiosa sekä Ceratocystis platani koskevat tarkistukset, jotka kyseisiin asetuksiin on tehty vuonna 2020 annetuilla Yhdistyneen kuningaskunnan virallista valvontaa koskevilla asetuksilla.
            
         
         
            2 artikla
            Määräaika velvoitteen noudattamiselle
            Yhdistyneen kuningaskunnan on saatettava tämän päätöksen noudattamisen edellyttämät säännökset voimaan viimeistään 20 päivänä kesäkuuta 2020.
         
         
            3 artikla
            Osoitus
            Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
         
         
            Tehty Brysselissä 4 päivänä kesäkuuta 2020.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  EUVL L 317, 23.11.2016, s. 4.
         
            (2)  EUVL L 29, 31.1.2020, s. 7.
         
            (3)  Department for Environment, Food and Rural Affairs, Rapid Pest Risk Analysis (PRA) for Xylella fastidiosa, helmikuu 2020; https://planthealthportal.defra.gov.uk/assets/pras/Xylella-Draft-PRA.pdf
         
            (4)  Komission täytäntöönpanopäätös (EU) 2015/789, annettu 18 päivänä toukokuuta 2015, toimenpiteistä Xylella fastidiosa (Wells et al.) -organismin unioniin kulkeutumisen ja siellä leviämisen estämiseksi (EUVL L 125, 21.5.2015, s. 36).
         
            (5)  Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).
         
            (6)  The Official Controls (Plant Health and Genetically Modified Organisms) (England) (Amendment) Regulations 2020, UK Statutory Instruments, 2020, No. 381, Regulation 2.
         
            (7)  Komission täytäntöönpanopäätös (EU) 2018/1511, annettu 9 päivänä lokakuuta 2018, toimenpiteistä Xylella fastidiosa (Wells et al.) -organismin unioniin kulkeutumisen ja siellä leviämisen estämiseksi annetun komission täytäntöönpanopäätöksen (EU) 2015/789 muuttamisesta (EUVL L 255, 11.10.2018, s. 16).
         
            (8)  EFSA Journal (2015); 13(1):3989, s. 262, doi:10.2903/j.efsa.2015.3989.
         EFSA Journal (2016); 14(10):4601, 19 s. doi:10.2903/j.efsa.2016.4601.
         
            (9)  EFSA Journal 2019;17(5):5665, s. 200, https://doi.org/10.2903/j.efsa.2019.5665
         
            (10)  EFSA Journal 2016;14(12):4640, s. 65, doi:10.2903/j.efsa.2016.4640.
         
            (11)  Neuvoston direktiivi 2000/29/EY, annettu 8 päivänä toukokuuta 2000, kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä (EYVL L 169, 10.7.2000, s. 1).